钦定古今图书集成/方舆汇编/职方典/第1030卷 > 《处州孔子庙碑》唐·韩愈
## 钦定古今图书集成/方舆汇编/职方典/第1030卷 > 《处州孔子庙碑》唐·韩愈

自天子至郡邑守长，通得祀而遍天下者，唯社稷与
孔子焉。然而社祭土，稷祭谷，勾龙与弃，乃其佐享，非
其专主，又其位所，不屋而坛，岂如孔子用王者礼，巍
然当座，以门人为配，自天子而下，北面拜跪荐祭，进
退诚敬，礼如亲弟子者矧！勾龙、弃以功，孔子以德，固
自有次第哉？自古多有以功德得其位者，不得常祀，
勾龙弃孔子，皆不得位而得常祀，然其祀事皆不如
孔子之盛。所谓“生民以来未有如孔子者”，其贤过于
尧舜远矣，此其效欤！郡邑皆有孔子庙，或不能修事，
虽设博士弟子，或役于有司，名存实亡，失其所业。独
处州刺史邺侯李繁至官，能以为先。既新作孔子庙，
又令工改颜子至子夏十人像，其馀六十子，及后大
儒公羊高、左丘明、孟轲、荀况、伏生、毛生、韩生、董生、高
堂生、扬雄、郑元等数十人，皆图之壁。选博士弟子，必
皆其人。又为置讲堂，教之行礼，肄业其中。置本钱廪
米，令可继处以守。庙成，躬率吏及博士弟子入学行
释菜礼。耆老叹嗟，其子弟皆兴于学。邺侯尚文，其于
古《记》，无不贯达，故其为政，知所先后，可歌也已。乃作
诗曰：“惟此庙学，邺侯所作。厥初庳下，神不以宇。先师
所处，亦窘寒暑。乃新斯宫，神降其献。讲读有常，不诫
用劝。揭揭元哲，有师之尊。群圣严严，大法以存。像图
孔肖，咸在斯堂。以瞻以仪，俾不或忘。后之君子，无废
成美。琢词碑石，以赞攸始。”